b"\n_START_ARTICLE_\nAlberto Giacometti\n_START_SECTION_\nKarriere\n_START_PARAGRAPH_\nAlberto Giacometti blev f\xc3\xb8dt i Borgonovo i Schweiz n\xc3\xa6r den italienske gr\xc3\xa6nse. Han gik f\xc3\xb8rst p\xc3\xa5 kunstskole i Gen\xc3\xa8ve, og i 1922 flyttede han til Paris for at studere hos Antoine Bourdelle, en af Auguste Rodins medarbejdere. Her eksperimenterede Giacometti med kubisme og surrealisme. _NEWLINE_Han blev en del af det blomstrende kulturliv i den franske hovedstad og kom i kontakt med kunstnere som Joan Mir\xc3\xb3, Max Ernst, Pablo Picasso og Balthus. I perioden inden 2. verdenskrig koncentrerede han om at modellere ansigter, is\xc3\xa6r modellens blik, og i en senere fase lavede han hele mennesker, der var tynde og langstrakte. Han var optaget af at f\xc3\xa5 skulpturerne s\xc3\xa5 n\xc3\xb8jagtigt som muligt i forhold til hans forestillinger, og det bet\xc3\xb8d ofte, at han skar mere og mere af dem, s\xc3\xa5 de blev t\xc3\xa6ndstiktynde og bittesm\xc3\xa5 (til hans frustration). Efter at v\xc3\xa6re blevet gift fik han igen skulpturerne gjort store, men stadig var de meget tynde. Han var i denne periode t\xc3\xa6t p\xc3\xa5 personer som Jean-Paul Sartre og Simone de Beauvoir. Det er is\xc3\xa6r denne periode, der gjorde ham til en af eksistentialismens foregangsm\xc3\xa6nd._NEWLINE_I 1962 modtog han f\xc3\xb8rsteprisen for skulpturer p\xc3\xa5 Venedig Biennalen, hvilket gav ham verdensber\xc3\xb8mmelse. Hans arbejder blev vist p\xc3\xa5 adskillige udstillinger over hele Europa, og han drog (trods skrantende helbred) til New York City for at kaste glans over en stor udstilling af sine v\xc3\xa6rker p\xc3\xa5 Museum of Modern Art. Flere af hans arbejder kan ses p\xc3\xa5 Louisiana i Humleb\xc3\xa6k._NEWLINE_Ud over skulpturerne har han ogs\xc3\xa5 arbejdet med grafik.\n_START_SECTION_\nDen g\xc3\xa5ende mand\n_START_PARAGRAPH_\nI 2010 blev skulpturen L'Homme qui marche I (Den g\xc3\xa5ende mand, 1961) solgt for 65 millioner pund og blev derved verdens dyreste skulptur. Bronzestatuen findes i flere eksemplarer som alle regnes for originaler; en af originalerne er en del af samlingen p\xc3\xa5 Louisiana.\n_START_SECTION_\nDen pegende mand\n_START_PARAGRAPH_\nI 2015 blev der sat ny rekord for salg af skulpturer, da Giacomettis L'Homme au doigt (Den pegende mand) blev solgt p\xc3\xa5 auktion for et bel\xc3\xb8b, der svarer til 938 millioner kroner.\n_START_SECTION_\nKvinde p\xc3\xa5 k\xc3\xa6rre\n_START_PARAGRAPH_\nHolstebro Kommune havde i midten af 1960'erne ansat Poul Vad som kunstnerisk r\xc3\xa5dgiver, og han anbefalede, at man s\xc3\xa5 p\xc3\xa5 Giacomettis v\xc3\xa6rker. Borgmesteren og kommunaldirekt\xc3\xb8ren drog derfor i 1965 til Paris og k\xc3\xb8bte med st\xc3\xb8tte fra Ny Carlsbergfondet Kvinde p\xc3\xa5 k\xc3\xa6rre for den dengang gigantiske sum af 210.000 kr. Indk\xc3\xb8bet blev ikke offentliggjort i f\xc3\xb8rste omgang, da borgmesteren frygtede for reaktionerne i forbindelse med det kommende kommunalvalg. _NEWLINE_Mens skulpturen var gemt v\xc3\xa6k, d\xc3\xb8de Giacometti, og da pressen havde f\xc3\xa5et nys om k\xc3\xb8bet, m\xc3\xa5tte man afsl\xc3\xb8re skulpturen. Den blev opstillet ved Holstebro Sognekirke og afsl\xc3\xb8ret 10. marts 1966. Samtidens reaktioner var blandede: Den vestjyske skepsis fandt, at prisen var uhyrlig, mens kunstinteresserede var begejstrede. Efterh\xc3\xa5nden tog borgerne skulpturen til sig, hvad k\xc3\xa6lenavnet Maren \xc3\xa5 \xc3\xa6 woun kan ses som udtryk for. Skulpturen er senere flyttet til pladsen foran det gamle r\xc3\xa5dhus i forbindelse med st\xc3\xb8rre \xc3\xa6ndringer af byrummet omkring den oprindelige placering. _NEWLINE_Efter et h\xc3\xa6rv\xc3\xa6rk i 2006 er der blevet designet et underjordisk beskyttelsesrum, som skulpturen siden 2009 bliver s\xc3\xa6nket ned i om natten."